CELEX: 32008D0298
Language: el
Date: 2008-04-07 00:00:00
Title: Απόφαση 2008/298/ΚΕΠΠΑ του Συμβουλίου, της 7ης Απριλίου 2008 , για τροποποίηση της απόφασης 2001/80/ΚΕΠΠΑ για τη σύσταση του Στρατιωτικού Επιτελείου της Ευρωπαϊκής Ένωσης

12.4.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 102/25
            
         
      ΑΠΌΦΑΣΗ 2008/298/ΚΕΠΠΑ ΤΟΥ ΣΥΜΒΟΥΛΊΟΥ
   
   της 7ης Απριλίου 2008
   για τροποποίηση της απόφασης 2001/80/ΚΕΠΠΑ για τη σύσταση του Στρατιωτικού Επιτελείου της Ευρωπαϊκής Ένωσης
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την Ευρωπαϊκή Ένωση, και ιδίως το άρθρο 28 παράγραφος 1,
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 207 παράγραφος 2,
   Εκτιμώντας τα ακόλουθα:
   
               (1)
            
            
               Στις 22 Ιανουαρίου 2001, το Συμβούλιο εξέδωσε την απόφαση 2001/80/ΚΕΠΠΑ (1) («ΣΕΕΕ»), η εντολή καθηκόντων του οποίου εκτίθεται στο παράρτημα της εν λόγω απόφασης.
            
         
               (2)
            
            
               Στις 19 Νοεμβρίου 2007, το Συμβούλιο ενέκρινε δέσμη τεσσάρων μέτρων για τη βελτίωση της ικανότητας του ΣΕΕΕ να πραγματοποιεί έγκαιρο στρατιωτικό σχεδιασμό σε στρατηγικό επίπεδο για επιχειρήσεις υπό την ηγεσία της ΕΕ.
            
         
               (3)
            
            
               Η εντολή καθηκόντων του ΣΕΕΕ θα πρέπει να τροποποιηθεί προκειμένου να εφαρμοστούν αυτά τα μέτρα, με την επιφύλαξη ότι θα υποβληθεί σε συνολική επανεξέταση έπειτα από αξιολόγηση της εφαρμογής των μέτρων αυτών.
            
         
               (4)
            
            
               Πέραν αυτού, η εντολή καθηκόντων του ΣΕΕΕ θα πρέπει να ενσωματώνει τις αλλαγές που επήλθαν στα πλαίσια των μηχανισμών και διαδικασιών του Συμβουλίου για τη διαχείριση κρίσεων μετά την τελευταία τροποποίησή της.
            
         
               (5)
            
            
               Η απόφαση 2001/80/ΚΕΠΠΑ θα πρέπει ωσαύτως να τροποποιηθεί ώστε να ληφθεί υπόψη η έκδοση της απόφασης 2007/829/ΕΚ του Συμβουλίου, της 5ης Δεκεμβρίου 2007, για το καθεστώς που εφαρμόζεται στους αποσπασμένους στη Γενική Γραμματεία του Συμβουλίου εθνικούς εμπειρογνώμονες και στρατιωτικούς των κρατών μελών (2),
            
         ΑΠΟΦΑΣΙΖΕΙ:
   Άρθρο 1
   Η απόφαση 2001/80/ΚΕΠΠΑ τροποποιείται ως εξής:
   
               1.
            
            
               Το άρθρο 4 αντικαθίσταται από το ακόλουθο κείμενο:
               «Άρθρο 4
               Τα μέλη του Στρατιωτικού Επιτελείου της Ευρωπαϊκής Ένωσης υπόκεινται στους κανόνες που ορίζονται στην απόφαση 2007/829/ΕΚ του Συμβουλίου, της 5ης Δεκεμβρίου 2007, για το καθεστώς που εφαρμόζεται στους αποσπασμένους στη Γενική Γραμματεία του Συμβουλίου εθνικούς εμπειρογνώμονες και στρατιωτικούς των κρατών μελών (3).
            
         
               2.
            
            
               Το παράρτημα αντικαθίσταται από το κείμενο του παραρτήματος της παρούσας απόφασης.
            
         Άρθρο 2
   Η παρούσα απόφαση παράγει αποτελέσματα από την ημερομηνία έκδοσής της.
   Άρθρο 3
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
   
      Λουξεμβούργο, 7 Απριλίου 2008.
      
         
            Για το Συμβούλιο
         
         
            Ο Πρόεδρος
         
         R. ŽERJAV
         
      
   
   
      (1)  ΕΕ L 27 της 30.1.2001, σ. 7. Απόφαση όπως τροποποιήθηκε με την απόφαση 2005/395/ΚΕΠΠΑ (ΕΕ L 132 της 26.5.2005, σ. 17).
   
      (2)  ΕΕ L 327 της 13.12.2007, σ. 10.
   
      (3)  ΕΕ L 327 της 13.12.2007, σ. 10».
   
      ΠΑΡΑΡΤΗΜΑ
      ΕΝΤΟΛΗ ΚΑΘΗΚΟΝΤΩΝ ΚΑΙ ΟΡΓΑΝΩΣΗ ΤΟΥ ΣΤΡΑΤΙΩΤΙΚΟΥ ΕΠΙΤΕΛΕΙΟΥ ΤΗΣ ΕΥΡΩΠΑΪΚΗΣ ΕΝΩΣΗΣ (ΣΕΕΕ) (1)
      
      1.   Εισαγωγή
      Στο Ελσίνκι, τα κράτη μέλη της ΕΕ αποφάσισαν να συγκροτήσουν, στους κόλπους του Συμβουλίου, νέα μόνιμα πολιτικά και στρατιωτικά όργανα ώστε να μπορεί η ΕΕ να ανταποκρίνεται στις ευθύνες της για το σύνολο των δραστηριοτήτων πρόληψης συγκρούσεων και διαχείρισης κρίσεων που ορίζονται στη συνθήκη για την Ευρωπαϊκή Ένωση (ΣΕΕ). Στην έκθεση του Ελσίνκι προβλέπεται ότι «το Στρατιωτικό Επιτελείο, εντός των δομών του Συμβουλίου, θα παρέχει στρατιωτικές γνώσεις και υποστήριξη προς την ΚΕΠΑΑ, συμπεριλαμβανομένης της διεξαγωγής επιχειρήσεων για τη στρατιωτική διαχείριση κρίσεων υπό την ηγεσία της ΕΕ».
      Κατά τη σύνοδο της 12ης και 13ης Δεκεμβρίου 2003, το Ευρωπαϊκό Συμβούλιο εξέφρασε την ικανοποίησή του για το έγγραφο με τίτλο «Ευρωπαϊκή άμυνα: διαβουλεύσεις ΝΑΤΟ/ΕΕ, σχεδιασμός και επιχειρήσεις». Στις 16 και 17 Δεκεμβρίου 2004, το Ευρωπαϊκό Συμβούλιο ενέκρινε τις λεπτομερείς προτάσεις για την υλοποίηση του εγγράφου αυτού.
      Στις 19 Νοεμβρίου 2007, το Συμβούλιο εξέφρασε την ικανοποίησή του για την έκθεση του Γενικού Γραμματέα /Ύπατου Εκπροσώπου (ΓΓ/ΕΕ) σχετικά με την ικανότητα του ΣΕΕΕ να πραγματοποιεί έγκαιρο στρατιωτικό σχεδιασμό σε στρατηγικό επίπεδο για επιχειρήσεις υπό την ηγεσία της ΕΕ, την οποία είχε ζητήσει το Συμβούλιο τον Μάιο του 2007, και ενέκρινε τις συστάσεις περί εφαρμογής, ως δέσμης, των τεσσάρων μέτρων καθώς και των δράσεων που εντοπίζονται στις στρατιωτικές συμβουλές.
      Η εντολή καθηκόντων του ΣΕΕΕ ορίζεται ως εξής:
      2.   Αποστολή
      Το Στρατιωτικό Επιτελείο πρέπει να διασφαλίζει την έγκαιρη προειδοποίηση, την εκτίμηση καταστάσεων και το στρατηγικό σχεδιασμό για τις αποστολές και τα καθήκοντα που ορίζονται στο άρθρο 17, παράγραφος 2 της ΣΕΕ, συμπεριλαμβανομένων εκείνων που προσδιορίζονται στο πλαίσιο της ευρωπαϊκής στρατηγικής ασφάλειας.
      Η αποστολή αυτή περιλαμβάνει επίσης τον προσδιορισμό ευρωπαϊκών εθνικών και πολυεθνικών δυνάμεων και την υλοποίηση πολιτικών και αποφάσεων σύμφωνα με τις οδηγίες που διατυπώνει η Στρατιωτική Επιτροπή της Ευρωπαϊκής Ένωσης (ΣΕπ.ΕΕ).
      3.   Ρόλος
      
                  —
               
               
                  Το Στρατιωτικό Επιτελείο αποτελεί την πηγή της στρατιωτικής εμπειρογνωμοσύνης της ΕΕ.
               
            
                  —
               
               
                  Εξασφαλίζει τον σύνδεσμο μεταξύ της ΣΕπ.ΕΕ, αφενός, και των στρατιωτικών πόρων που έχει στη διάθεσή της η ΕΕ, αφετέρου, και θέτει τις στρατιωτικές δυνατότητές της στη διάθεση των Οργάνων της ΕΕ σύμφωνα με τις οδηγίες που παρέχει η ΣΕπ.ΕΕ.
               
            
                  —
               
               
                  Επιτελεί τρεις κύριες επιχειρησιακές λειτουργίες: έγκαιρη προειδοποίηση, εκτίμηση καταστάσεων και στρατηγικό σχεδιασμό.
               
            
                  —
               
               
                  Πραγματοποιεί έγκαιρο σχεδιασμό με τη δέουσα λεπτομέρεια, συν τοις άλλοις για να μπορούν τα κράτη μέλη να αξιολογούν τη δυνητική τους συνεισφορά δυνάμεων, το δε ΣΕΕΕ να παρέχει τη σχετική εμπειρογνωμοσύνη κατά τη διαδικασία λήψης αποφάσεων.
               
            
                  —
               
               
                  Παρέχει δυνατότητες έγκαιρης προειδοποίησης. Σχεδιάζει, αξιολογεί και διατυπώνει συστάσεις σχετικά με την αρχική ιδέα για τη διαχείριση κρίσεων και τη γενική στρατιωτική στρατηγική και υλοποιεί τις αποφάσεις και τις οδηγίες της ΣΕπ.ΕΕ.
               
            
                  —
               
               
                  Υποστηρίζει τη ΣΕπ.ΕΕ όσον αφορά την εκτίμηση καταστάσεων και τις στρατιωτικές πτυχές του στρατηγικού σχεδιασμού (2) επί του συνόλου των αποστολών και των καθηκόντων που ορίζονται στο άρθρο 17, παράγραφος 2 της ΣΕΕ, συμπεριλαμβανομένων εκείνων που προσδιορίζονται στο πλαίσιο της ευρωπαϊκής στρατηγικής ασφάλειας, για όλες τις περιπτώσεις διεξαγωγής επιχειρήσεων υπό την ηγεσία της ΕΕ, είτε αυτή προσφεύγει στα μέσα και τις δυνατότητες του ΝΑΤΟ είτε όχι.
               
            
                  —
               
               
                  Υποστηρίζει (κατόπιν αιτήματος του ΓΓ/ΎΕ ή της ΕΠΑ), προσωρινές αποστολές σε τρίτες χώρες ή σε διεθνείς οργανισμούς, προκειμένου να παρέχουν γνώμες και συνδρομή, ανάλογα με τις ανάγκες, σχετικά με τις στρατιωτικές πτυχές των δραστηριοτήτων πρόληψης συγκρούσεων, διαχείρισης κρίσεων και μετασυγκρουσιακής σταθεροποίησης.
               
            
                  —
               
               
                  Συμβάλλει στη διαδικασία επεξεργασίας, εκτίμησης και επανεξέτασης των στόχων για τις δυνατότητες κατά τρόπον ώστε τα εμπλεκόμενα κράτη μέλη, λαμβάνοντας υπόψη τις ανάγκες, να διασφαλίζουν τη συνοχή με τη διαδικασία αμυντικού σχεδιασμού (ΔΑΣ) του ΝΑΤΟ και με τη διαδικασία σχεδιασμού και εξέτασης (ΔΣΕ) της σύμπραξης για την ειρήνη (ΣΕιρ.) σύμφωνα με τις συμφωνημένες διαδικασίες.
               
            
                  —
               
               
                  Εργάζεται σε στενό συντονισμό με τον Ευρωπαϊκό Οργανισμό Άμυνας.
               
            
                  —
               
               
                  Φέρει την ευθύνη για την παρακολούθηση, την αξιολόγηση και τη διατύπωση συστάσεων για θέματα εκπαίδευσης, ασκήσεων και διαλειτουργικότητας των δυνάμεων και των δυνατοτήτων που θέτουν στη διάθεση της ΕΕ τα κράτη μέλη.
               
            
                  —
               
               
                  Διατηρεί τη δυνατότητα να ενισχύει το εθνικό επιχειρησιακό στρατηγείο (ΕΣ) που έχει ορισθεί να διεξαγάγει την αυτόνομη επιχείρηση της ΕΕ,
               
            
                  —
               
               
                  Φέρει την ευθύνη της δημιουργίας των δυνατοτήτων που είναι αναγκαίες για τον σχεδιασμό και τη διαχείριση αυτόνομων στρατιωτικών επιχειρήσεων της ΕΕ, και διατηρεί τη δυνατότητα, στο πλαίσιο του ΣΕΕΕ, να εγκαθιστά ταχέως ένα κέντρο επιχειρήσεων για μια συγκεκριμένη επιχείρηση, ιδίως όταν απαιτείται κοινή πολιτικοστρατιωτική αντίδραση και δεν έχει προσδιορισθεί εθνικό γενικό στρατηγείο, μόλις το Συμβούλιο, βάσει της γνώμης της ΣΕπ.ΕΕ, λάβει απόφαση για τη διεξαγωγή μιας τέτοιας επιχείρησης.
               
            4.   Καθήκοντα
      
                  —
               
               
                  Παρέχει στρατιωτική εμπειρογνωμοσύνη στον ΓΓ/ΎΕ καθώς και στα όργανα της ΕΕ, υπό τη διεύθυνση της ΣΕπ.ΕΕ.
               
            
                  —
               
               
                  Παρακολουθεί τις δυνητικές κρίσεις βασιζόμενο σε κατάλληλες εθνικές και πολυεθνικές δυνατότητες πληροφόρησης.
               
            
                  —
               
               
                  Συνεργάζεται με το κέντρο διαχείρισης κρίσεων στον τομέα της ανταλλαγής πληροφοριών, σύμφωνα με τη ρύθμιση για την ενιαία ικανότητα ανάλυσης πληροφοριών.
               
            
                  —
               
               
                  Πραγματοποιεί εκ των προτέρων στρατιωτικό σχεδιασμό στρατηγικού επιπέδου.
               
            
                  —
               
               
                  Διεξάγει εκ των προτέρων σχεδιασμό αρκετά λεπτομερή ώστε να μπορούν τα κράτη μέλη να εκτιμούν τις δυνητικές τους συνεισφορές δυνάμεων και να είναι σε θέση αυτό να παρέχει την πρέπουσα εμπειρογνωμοσύνη κατά τη διάρκεια της διαδικασίας λήψης αποφάσεων.
               
            
                  —
               
               
                  Προσδιορίζει και καταγράφει τις ευρωπαϊκές εθνικές και πολυεθνικές δυνάμεις για τις επιχειρήσεις υπό την ηγεσία της ΕΕ, σε συντονισμό με το ΝΑΤΟ.
               
            
                  —
               
               
                  Συμβάλλει στην ανάπτυξη και την προετοιμασία (που περιλαμβάνει την εκπαίδευση και τις ασκήσεις) των εθνικών και πολυεθνικών δυνάμεων που θέτουν στη διάθεση της ΕΕ τα κράτη μέλη. Οι λεπτομέρειες της σχέσης με το ΝΑΤΟ ορίζονται στα οικεία έγγραφα.
               
            
                  —
               
               
                  Οργανώνει και συντονίζει τις διαδικασίες με τα εθνικά και πολυεθνικά γενικά στρατηγεία, συμπεριλαμβανομένων των γενικών στρατηγείων του ΝΑΤΟ που μπορούν να τεθούν στη διάθεση της Ένωσης, εξασφαλίζοντας, κατά το δυνατόν, τη συμβατότητα με τις διαδικασίες του ΝΑΤΟ.
               
            
                  —
               
               
                  Συμβάλλει στις στρατιωτικές πτυχές της διάστασης της ΕΠΑΑ που αφορά την καταπολέμηση της τρομοκρατίας.
               
            
                  —
               
               
                  Συμβάλλει στην ανάπτυξη αρχικών ιδεών, δόγματος, σχεδίων και διαδικασιών για τη χρήση των στρατιωτικών μέσων και δυνατοτήτων σε επιχειρήσεις διαχείρισης των συνεπειών από φυσικές ή ανθρωπογενείς καταστροφές.
               
            
                  —
               
               
                  Προγραμματίζει, σχεδιάζει, εκτελεί και αξιολογεί τις στρατιωτικές πλευρές των διαδικασιών διαχείρισης κρίσεων που ακολουθεί η ΕΕ, συμπεριλαμβανομένης της υλοποίησης των διαδικασιών ΕΕ/ΝΑΤΟ.
               
            
                  —
               
               
                  Συμμετέχει στην εκτίμηση του κόστους των επιχειρήσεων και των ασκήσεων.
               
            
                  —
               
               
                  Διατηρεί επαφή με τα εθνικά και τα πολυεθνικά γενικά στρατηγεία των πολυεθνικών δυνάμεων.
               
            
                  —
               
               
                  Συνάπτει μόνιμες σχέσεις με το ΝΑΤΟ σύμφωνα με τις «μόνιμες ρυθμίσεις ΕΕ/ΝΑΤΟ».
               
            
                  —
               
               
                  Φιλοξενεί ομάδα συνδέσμου του ΝΑΤΟ στο ΣΕΕΕ και διατηρεί μονάδα της ΕΕ στο Shape σύμφωνα με την έκθεση της Προεδρίας σχετικά με την ΕΠΑΑ, την οποία ενέκρινε το Συμβούλιο στις 13 Δεκεμβρίου 2004.
               
            
                  —
               
               
                  Συνάπτει τις ενδεδειγμένες σχέσεις με συγκεκριμένους ανταποκριτές στα Ηνωμένα Έθνη και σε άλλους διεθνείς οργανισμούς, ιδίως τον ΟΑΣΕ και την Αφρικανική Ένωση (AU), μέσω συμφωνίας με τους εν λόγω οργανισμούς.
               
            
                  —
               
               
                  Συμβάλλει στη σφαιρική διαδικασία που πρέπει να διεξάγεται προκειμένου να αντλούνται διδάγματα από την αποκτηθείσα εμπειρία.
               
            
                  —
               
               
                  Αναλαμβάνει τη διεξαγωγή στρατηγικού σχεδιασμού έκτακτης ανάγκης, κατόπιν πρωτοβουλίας του ΓΓ/ΥΕ ή της ΕΠΑ.
               
            
                  —
               
               
                  Συμβάλλει στην εκπόνηση ενός συνόλου δογμάτων/αρχικών ιδεών και αντλεί διδάγματα από τις πολιτικοστρατιωτικές επιχειρήσεις και ασκήσεις.
               
            
                  —
               
               
                  Εκπονεί αρχικές ιδέες και διαδικασίες για το κέντρο επιχειρήσεων της ΕΕ και εξασφαλίζει ότι το προσωπικό, οι εγκαταστάσεις και ο εξοπλισμός του Κέντρου είναι διαθέσιμα και έτοιμα για σκοπούς επιχειρήσεων, ασκήσεων και εκπαίδευσης.
               
            
                  —
               
               
                  Συντηρεί, επικαιροποιεί και αντικαθιστά τον εξοπλισμό του κέντρου επιχειρήσεων της ΕΕ και εξασφαλίζει τη συντήρηση των χώρων.
               
            α)   Πρόσθετα καθήκοντα σε καταστάσεις διαχείρισης κρίσεων
      
                  —
               
               
                  Ζητεί και επεξεργάζεται συγκεκριμένες πληροφορίες από τις υπηρεσίες πληροφοριών και άλλες σχετικές πληροφορίες από κάθε διαθέσιμη πηγή.
               
            
                  —
               
               
                  Υποστηρίζει τη ΣΕπ.ΕΕ στις συμβολές που αυτή παρέχει στους αρχικούς προσανατολισμούς σχεδιασμού και στις οδηγίες σχεδιασμού της ΕΠΑ.
               
            
                  —
               
               
                  Εκπονεί, και ιεραρχεί, στρατιωτικές στρατηγικές επιλογές ως βάση για τις στρατιωτικές συμβουλές της ΣΕπ.ΕΕ προς την ΕΠΑ:
                  
                              —
                           
                           
                              προσδιορίζοντας αρχικές γενικές επιλογές,
                           
                        
                              —
                           
                           
                              αντλώντας, εφόσον απαιτείται, σχεδιαστική υποστήριξη από εξωτερικές πηγές, οι οποίες θα αναλύουν και θα αναπτύσσουν λεπτομερέστερα τις εν λόγω επιλογές,
                           
                        
                              —
                           
                           
                              αξιολογώντας τα αποτελέσματα αυτής της αναλυτικότερης εργασίας και αναθέτοντας τις τυχόν αναγκαίες περαιτέρω εργασίες,
                           
                        
                              —
                           
                           
                              υποβάλλοντας στη ΣΕπ.ΕΕ μια συνολική εκτίμηση, υποδεικνύοντας, ενδεχομένως, τις προτεραιότητες και υποβάλλοντας συστάσεις.
                           
                        
            
                  —
               
               
                  Σε συντονισμό με τις εθνικές ομάδες σχεδιασμού και, ενδεχομένως, με το ΝΑΤΟ, προσδιορίζει τις δυνάμεις που θα μπορούσαν να συμμετάσχουν σε ενδεχόμενες επιχειρήσεις υπό την ηγεσία της ΕΕ.
               
            
                  —
               
               
                  Επικουρεί τον διοικητή επιχειρήσεων σε τεχνικές ανταλλαγές με τρίτες χώρες που προσφέρουν στρατιωτική συνδρομή σε επιχείρηση υπό την ηγεσία της ΕΕ, και στην προετοιμασία της διάσκεψης παραγωγής δυνάμεων.
               
            
                  —
               
               
                  Εξακολουθεί να παρακολουθεί τις καταστάσεις κρίσης.
               
            
                  —
               
               
                  Κατόπιν αιτήματος της ΓΔΕ προς τον γενικό διευθυντή του ΣΕΕΕ, παρέχει συνδρομή στον πολιτικοστρατιωτικό στρατηγικό σχεδιασμό αντίδρασης σε κρίση, ο οποίος πραγματοποιείται με ευθύνη της ΓΔΕ (προετοιμασία αρχικής ιδέας διαχείρισης της κρίσης, κοινής δράσης …).
               
            
                  —
               
               
                  Κατόπιν αιτήματος της ΓΔΕ προς τον γενικό διευθυντή του ΣΕΕΕ, παρέχει συνδρομή στον στρατηγικού επιπέδου σχεδιασμό αντίδρασης σε κρίση (διερευνητικές αποστολές, αρχική ιδέα διαχείρισης της κρίσης), ο οποίος πραγματοποιείται με ευθύνη της ΓΔΕ.
               
            
                  —
               
               
                  Συμβάλλει στον στρατηγικό σχεδιασμό αντίδρασης σε κρίση, στο πλαίσιο κοινών στρατιωτικο-πολιτικών επιχειρήσεων, αναπτύσσοντας στρατηγικές επιλογές όπως προβλέπουν οι διαδικασίες διαχείρισης κρίσεων. Ο σχεδιασμός αυτός υπάγεται άμεσα στο γενικό διευθυντή του ΣΕΕΕ και τον διευθυντή της μη στρατιωτικής ικανότητας σχεδιασμού και διεξαγωγής επιχειρήσεων (DCPCC), και εμπίπτει στη γενική εξουσία του ΓΓ/ΎΕ.
               
            
                  —
               
               
                  Κατόπιν αιτήματος του DCPCC προς το γενικό διευθυντή του ΣΕΕΕ, συνεπικουρεί τον στρατηγικού και επιχειρησιακού επιπέδου σχεδιασμό αντίδρασης σε κρίση για μη στρατιωτικές αποστολές οι οποίες πραγματοποιούνται με ευθύνη του DCPCC.
               
            β)   Πρόσθετα καθήκοντα κατά τη διάρκεια επιχειρήσεων
      
                  —
               
               
                  Το ΣΕΕΕ παρέχει, μέσω της «Ικανότητας Επιφυλακής», ικανότητα παρακολούθησης, σε 24ωρη βάση, όλων των αποστολών και επιχειρήσεων ΕΠΑΑ, με σκοπό να εξασφαλίζεται η συστηματική διαβίβαση συγκεκριμένων επιχειρησιακών πληροφοριών.
               
            
                  —
               
               
                  Το ΣΕΕΕ, ενεργώντας υπό την καθοδήγηση της ΣΕπ.ΕΕ, παρακολουθεί συνεχώς όλες τις στρατιωτικές πτυχές των επιχειρήσεων. Διεξάγει στρατηγικές αναλύσεις σε επαφή με τον οριζόμενο διοικητή επιχειρήσεων προς υποστήριξη της ΣΕπ.ΕΕ στο συμβουλευτικό της ρόλο έναντι της ΕΠΑ που έχει τη στρατηγική καθοδήγηση.
               
            
                  —
               
               
                  Υπό το φως των πολιτικών και επιχειρησιακών εξελίξεων, παρέχει νέες επιλογές στη ΣΕπ.ΕΕ, επί των οποίων αυτή βασίζεται για να διατυπώνει γνώμες στην ΕΠΑ στον στρατιωτικό τομέα.
               
            
                  —
               
               
                  Συμμετέχει στον ενισχυμένο βασικό πυρήνα και συμβάλλει στην ενδυνάμωση του Κέντρου Επιχειρήσεων της ΕΕ, ανάλογα με τις ανάγκες.
               
            
                  —
               
               
                  Παρέχει το μόνιμο βασικό πυρήνα του Κέντρου Επιχειρήσεων της ΕΕ.
               
            
                  —
               
               
                  Παρέχει συνδρομή στο συντονισμό μη στρατιωτικών επιχειρήσεων. Οι επιχειρήσεις αυτές σχεδιάζονται και διεξάγονται υπό την αιγίδα του DCPCC. Παρέχει συνδρομή στο σχεδιασμό, την υποστήριξη (συμπεριλαμβανομένης της ενδεχόμενης χρησιμοποίησης στρατιωτικών μέσων) και τη διεξαγωγή μη στρατιωτικών επιχειρήσεων (το στρατηγικό επίπεδο παραμένει στη ΓΔ Ε ΙΧ).
               
            5.   Οργάνωση
      
                  —
               
               
                  Το ΣΕΕΕ λειτουργεί υπό τη στρατιωτική καθοδήγηση της ΣΕπ.ΕΕ, στην οποία και αναφέρει.
               
            
                  —
               
               
                  Το ΣΕΕΕ αποτελεί υπηρεσία της Γενικής Γραμματείας του Συμβουλίου, που υπάγεται απευθείας στον ΓΓ/ΎΕ και λειτουργεί σε στενή συνεργασία με άλλες υπηρεσίες της Γενικής Γραμματείας του Συμβουλίου.
               
            
                  —
               
               
                  Το ΣΕΕΕ διευθύνεται από το γενικό διευθυντή του ΣΕΕΕ, ο οποίος φέρει βαθμό αντιστράτηγου.
               
            
                  —
               
               
                  Το ΣΕΕΕ απαρτίζεται από προσωπικό αποσπασμένο από τα κράτη μέλη, που ενεργεί υπό διεθνή ιδιότητα σύμφωνα με το καθεστώς που εφαρμόζεται στους αποσπασμένους στη Γενική Γραμματεία του Συμβουλίου εθνικούς εμπειρογνώμονες και στρατιωτικούς των κρατών μελών, καθώς και από πολιτικούς υπαλλήλους αποσπασμένους από τη Γενική Γραμματεία του Συμβουλίου και την Επιτροπή. Με στόχο τη βελτίωση της διαδικασίας επιλογής του ΣΕΕΕ, τα κράτη μέλη ενθαρρύνονται να προτείνουν πλέον του ενός υποψηφίου για κάθε μία από τις σχετικές θέσεις.
               
            
                  —
               
               
                  Προκειμένου να φέρει εις πέρας το σύνολο των αποστολών και των καθηκόντων του, το ΣΕΕΕ οργανώνεται όπως περιγράφεται στο προσάρτημα Α.
               
            
                  —
               
               
                  Σε καταστάσεις διαχείρισης κρίσεων ή ασκήσεις, το ΣΕΕΕ μπορεί να συγκροτεί ομάδες σχεδιασμού και διαχείρισης, χρησιμοποιώντας την εμπειρογνωμοσύνη, το ανθρώπινο δυναμικό και την υποδομή που διαθέτει. Επιπλέον, εάν παραστεί ανάγκη, έχει τη δυνατότητα να ζητά, μέσω της ΣΕπ.ΕΕ, προσωπικό για προσωρινή συμπλήρωση από τα κράτη μέλη της ΕΕ.
               
            
                  —
               
               
                  Η ΣΕπ.ΕΕ παρέχει, μέσω του γενικού διευθυντή του ΣΕΕΕ, καθοδήγηση όσον αφορά τις στρατιωτικές δραστηριότητες που αναλαμβάνει το ΣΕΕΕ στα πλαίσια της μη στρατιωτικής διαχείρισης κρίσεων. Οι συμβολές του ΣΕΕΕ όσον αφορά τις μη στρατιωτικές πτυχές της διαχείρισης κρίσεων παραμένουν στη λειτουργική ευθύνη της ΓΔ Ε ΙΧ για όλες τις δραστηριότητες (σχεδιασμό, διερευνητικές αποστολές κ.λπ.) μέχρι και την ανάπτυξη των αρχικών ιδεών διαχείρισης κρίσεων, ενδεχομένως δε και των μη στρατιωτικών και αστυνομικών επιλογών (CSO/PSO). Αφότου ληφθεί απόφαση για τη σύσταση αποστολής, οι συμβολές αυτές υπάγονται στην λειτουργική ευθύνη του DCPCC. Οι εκθέσεις για τις δραστηριότητες αυτές, που υποβάλλονται στην επιτροπή πολιτικής διαχείρισης κρίσεων (ΕΠΔΚ), εκπονούνται σύμφωνα με τις διαδικασίες που θεσπίζονται για τις μη στρατιωτικές πτυχές διαχείρισης κρίσεων.
               
            6.   Σχέσεις με τρίτες χώρες
      Οι σχέσεις του ΣΕΕΕ με τα ευρωπαϊκά μέλη του ΝΑΤΟ που δεν είναι μέλη της ΕΕ, με άλλα τρίτα κράτη καθώς και με τις υποψήφιες για προσχώρηση στην ΕΕ χώρες, ορίζονται στα σχετικά έγγραφα για τις σχέσεις της ΕΕ με τις τρίτες χώρες.
      
         (1)  Για τις συντομογραφίες, βλέπε προσάρτημα Β.
      
         (2)  Ορισμοί:
      
                   
               
               
                  Στρατηγικός σχεδιασμός: δραστηριότητες σχεδιασμού που αρχίζουν μόλις διαπιστώνεται μια εν δυνάμει κρίση ή ανακύπτει μια κρίση και περατώνονται όταν οι πολιτικές αρχές της ΕΕ εγκρίνουν μια στρατιωτική στρατηγική επιλογή ή ένα σύνολο στρατιωτικών στρατηγικών επιλογών. Η διαδικασία στρατηγικού σχεδιασμού περιλαμβάνει την εκτίμηση της στρατιωτικής κατάστασης, τον ορισμό πολιτικοστρατιωτικού πλαισίου και την ανάπτυξη στρατιωτικών στρατηγικών επιλογών.
               
            
                   
               
               
                  Στρατιωτική στρατηγική επιλογή: πιθανή στρατιωτική δράση, η οποία σχεδιάζεται για να επιτύχει τους πολιτικοστρατιωτικούς στόχους που καθορίζονται στο πολιτικοστρατιωτικό πλαίσιο. Στη στρατιωτική στρατηγική επιλογή περιγράφονται οι κεντρικοί άξονες της στρατιωτικής λύσης, οι απαιτούμενοι πόροι και οι περιορισμοί, και διατυπώνονται συστάσεις ως προς την επιλογή του διοικητή επιχειρήσεων και του επιχειρησιακού στρατηγείου (ΕΣ).
               
            
         Προσάρτημα Α
         ΣΧΕΔΙΑΓΡΑΜΜΑ ΟΡΓΑΝΩΣΗΣ ΤΟΥ ΣΕΕΕ
         
            
      
      
         Προσάρτημα Β
         ΑΓΓΛΙΚΕΣ ΣΥΝΤΟΜΟΓΡΑΦΙΕΣ
         A
         ADMIN: Υποτμήμα διοικητικού
         AU: Αφρικανική Ένωση
         C
         CESDP: Κοινή ευρωπαϊκή πολιτική ασφάλειας και άμυνας (ΚΕΠΑΑ)
         CEUMC: Πρόεδρος της στρατιωτικής επιτροπής της Ευρωπαϊκής Ένωσης
         CPCC: Μη στρατιωτική δυνατότητα σχεδιασμού και διεξαγωγής επιχειρήσεων
         CIS. Τμήμα συστημάτων επικοινωνιών και πληροφοριών
         CIS POL/REQ: Πολιτική και απαιτήσεις των συστημάτων επικοινωνιών και πληροφοριών
         CIV/MIL CELL: Πολιτικοστρατιωτική μονάδα
         CIV/MIL STRAT PLAN: Υποτμήμα στρατηγικού σχεδιασμού της πολιτικοστρατιωτικής μονάδας
         CIVCOM: Επιτροπή πολιτικής διαχείρισης κρίσεων (ΕΠΔΚ)
         CMC: Αρχική ιδέα διαχείρισης κρίσης
         CMC SPT: Υποστήριξη προς τον πρόεδρο της στρατιωτικής επιτροπής της Ευρωπαϊκής Ένωσης
         COMMS & IS: Διεύθυνση συστημάτων επικοινωνιών και πληροφοριών
         CONOPS: Αρχική ιδέα διεξαγωγής επιχείρησης
         CRISIS RESP/CURRENT OPS: Υποτμήμα σχεδιασμού αντίδρασης σε κρίση / διεξαγόμενες επιχειρήσεις
         CSO: Μη στρατιωτική στρατηγική επιλογή
         D
         DDG: Αναπληρωτής γενικός διευθυντής
         DGEUMS: Γενικός διευθυντής του Στρατιωτικού Επιτελείου της Ευρωπαϊκής Ένωσης (ΓΔ του ΣΕΕΕ)
         DCPCC: Διευθυντής της μη στρατιωτικής δυνατότητας σχεδιασμού και διεξαγωγής επιχειρήσεων
         DPP: Διαδικασία αμυντικού σχεδιασμού
         E
         ESDP: Ευρωπαϊκή πολιτική ασφάλειας και άμυνας (ΕΠΑΑ)
         EUMC: Στρατιωτική επιτροπή της Ευρωπαϊκής Ένωσης (ΣΕπ.ΕΕ)
         EUMS: Στρατιωτικό Επιτελείο της Ευρωπαϊκής Ένωσης (ΣΕΕΕ)
         EU CELL (SHAPE). Μονάδα της Ευρωπαϊκής Ένωσης στο ανώτατο στρατηγείο συμμαχικών δυνάμεων Ευρώπης (SHAPE)
         EX/TRN/ANL: Υποτμήμα ασκήσεων, εκπαίδευσης και αναλύσεων
         I
         INT POLICY: Υποτμήμα πολιτικής πληροφοριών
         INT PRODUCTION: Υποτμήμα παραγωγής πληροφοριών
         INT REQ: Απαιτήσεις πληροφοριών
         IT SUPPORT: Υποτμήμα πληροφορικής υποστήριξης
         L
         LEGAL: Νομικός σύμβουλος
         LOG POLICY: Υποτμήμα πολιτικής στον τομέα της διοικητικής μέριμνας
         M
         MAP: Υποτμήμα στρατιωτικής αξιολόγησης και σχεδιασμού
         O
         OCPS: Διαρκές προσωπικό κέντρου επιχειρήσεων
         OHQ: Επιχειρησιακό στρατηγείο
         OP CENTRE PERM STAFF: Διαρκές προσωπικό του κέντρου επιχειρήσεων
         OPLAN: Σχέδιο επιχειρήσεων
         OPSCEN: Κέντρο επιχειρήσεων
         OSCE: Οργανισμός για την Ασφάλεια και τη Συνεργασία στην Ευρώπη (ΟΑΣΕ)
         P
         PARP: Διαδικασία σχεδιασμού και εξέτασης
         PfP: Σύμπραξη για την ειρήνη
         POL: Υποτμήμα πολιτικής
         PSC: Επιτροπή πολιτικής και ασφάλειας (ΕΠΑ)
         PSO: Αστυνομική στρατηγική επιλογή
         T
         TEU: Συνθήκη για την Ευρωπαϊκή Ένωση (ΣΕΕ)